
Text rozhodnutia
Súd: Krajský súd Košice Spisová značka: 6S/274/2012 Identifikačné číslo súdneho spisu: 7012201145 Dátum vydania rozhodnutia: 10. 04. 2014 Meno a priezvisko sudcu, VSÚ: JUDr. Pavol Naď ECLI: ECLI:SK:KSKE:2014:7012201145.4 ROZSUDOK V MENE SLOVENSKEJ REPUBLIKY Krajský súd v Košiciach v senáte zloženom z predsedu senátu JUDr. Pavla Naďa a členov senátu JUDr. Evy Baranovej a JUDr. Milana Končeka v právnej veci žalobcov: 1. D. D.-I., M. XX, XXX XX D., 2) A. D.-I., M. XX, XXX XX D., právne zastúpených JUDr. Rudolfom Manikom, PhD., advokátom so sídlom Jantárová 30, Košice, proti žalovanému: Okresný úrad Košice, Komenského 52, Košice, za účasti účastníkov konania: 1. O. K., I. D. XX, D., 2. A. K., I. D. XX, D., 3. K. D., I. M. XX, D., 4. A. D.Á., I. M. XX, D., 5. P. A., I. F. XX, D., 6. W. W., I. I. XX, 7. S. J., I. Z. G. XX, D., 8. O.E. A., I. D. X, D., 9. J. I. W..S.., S. S. G. E. X, I., 10. U.. O. Š., I. I. XX, D., 11. X. D., I. M. XX, D., o preskúmanie rozhodnutia Krajského stavebného úradu v Košiciach č. 2012/00781 z 21.9.2012, takto r o z h o d o l : Podľa § 250j ods. 2 písm. a), c), d) O.s.p. z r u š u j e rozhodnutie Krajského stavebného úradu v Košiciach č. 2012/00781 z 21.9.2012, ako aj rozhodnutie Mesta Košice, pracovisko Košice - JUH č. A/2010/13119-19/IV, A/2011/08320-14/IV, A/2012/05443-05/IV zo 16.7.2012 a vec vracia žalovanému na ďalšie konanie. Žalobcom priznáva právo na náhradu trov konania v sume 519,16 €, ktorú je žalovaný povinný zaplatiť na účet právneho zástupcu žalobcov do 10 dní odo dňa právoplatnosti tohto rozsudku. o d ô v o d n e n i e : I. 1. Žalobou podanou v lehote podľa § 250b ods. 1 O. s. p. sa žalobcovia prostredníctvom právneho zástupcu domáhali preskúmania rozhodnutia Krajského stavebného úradu v Košiciach č. 2012/00781 z 21.9.2012, ktorým Krajský stavebný úrad v Košiciach ako správny orgán druhého stupňa a vecne a miestne príslušný orgán štátnej správy podľa § 4b ods. 1 zákona č. 608/2003 Z. z. o štátnej správe pre územné plánovania, stavebný poriadok a bývanie a o zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon v znení neskorších predpisov v spojení s ustanovením § 118 stavebného zákona, rozhodujúc podľa § 59 zákona č. 71/1967 Zb. o správnom konaní (správny poriadok) v znení neskorších predpisov rozhodol o odvolaní žalobcov proti prvostupňovému rozhodnutiu Mesta Košice, pracoviska Košice - JUH č. A/2010/13119-19/ IV, A/2011/08320-14/IV, A/2012/05443-05/IV zo dňa 16.7.2012, ktorým boli podľa ustanovenia § 88 ods. 1 písm. b) v spojení s § 88a stavebného zákona dodatočne povolené stavebné práce na stavbe „Polyfunkčný objekt - pizzeria s bývaním, rekonštrukcia, nadstavba“ na pozemkoch parc. č. XXXX a XXXX kat. úz. D., pre stavebníka X. D., M. XX, D. tak, že podľa § 59 ods. 2 zákona č. 71/1967 Zb. v platnom znení zmenil prvostupňové rozhodnutie Mesta Košice, pracovisko Košice - JUH zo 16.7.2012 tak, že doplnil výrokovú časť prvostupňového rozhodnutia o znenie: „odstavné plochy pre motorové vozidlá podliehajú povoleniu špeciálneho stavebného úradu (§ 120 ods. 1 stavebného zákona)“ a ďalej doplnil text prvostupňového rozhodnutia v bode 15 podmienok pre dokončenie stavby na str. 4 výrokovej časti textom: „Odstavná a parkovacia plocha je dopravnou stavbou, na ktorej povolenie je vecne príslušný špeciálny stavebný úrad“. Ostatné časti prvostupňového rozhodnutia zo 16.7.2012 Krajský stavebný úrad v Košiciach preskúmavaným rozhodnutím z 21.9.2012 potvrdil. 2. Krajský stavebný úrad v Košiciach predmetné rozhodnutie z 21.9.2012 č. 2010/00781 odôvodnil nasledovne: „Mesto Košice, pracovisko Košice - Juh (ďalej len „stavebný úrad“) napadnutým rozhodnutím dodatočne povolilo stavebné práce na dokončenej stavbe rodinného domu tak, ako je to uvedené v jeho výrokovej časti, na základe žiadosti jeho vlastníka, X. D.. Proti predmetnému rozhodnutiu podali v zákonom stanovenej lehote odvolanie O. W. A. K., ktorí v odvolaní uviedli, že „v žiadnom prípade nesúhlasia s rozhodnutím, pretože sa im zhoršila kvalita bývania a znížila sa tým aj hodnota ich nehnuteľnosti“. Ďalej podali v zákonom stanovenej lehote odvolanie D. a A. D.-I., právne zastúpení advokátom JUDr. Rudolfom Manikom, PhD. V odvolaní uviedli, že nebol dostatočne nezistený skutkový a nesprávne posúdený právny stav veci. Stavebný úrad sa nevysporiadal s ust. § 33 (stavebného) zákona, nevyhodnotil podklady k stavebnému konaniu vrátane nesúhlasu vlastníkov susedných nehnuteľností s dodatočným povolením stavby. Polyfunkčný objekt spôsobuje vážnu ujmu na právach a oprávnených záujmoch vlastníkov susedných pozemkov, vrátane nadmerného hluku a obťažovania vo večerných hodinách, pričom pizzeria sa prevádzkuje už niekoľko rokov bez právoplatného rozhodnutia o dodatočnom povolení stavby. V súčasnosti X. D. „prestavuje bez kolaudačného rozhodnutia i rozhodnutia o zmene účelu využitia nehnuteľnosti - rodinného domu. Nebolo vydané stavebné povolenie na výstavbu parkovacích plôch pred pizzeriou. Uvedené, bolo podľa odvolateľa zistené stavebným úradom dňa 30.04.2010. Bolo nariadené odstránenie stavby, rozhodnutím č. A/2010/12110-03/IV, ktoré nebolo rešpektované. Odvolateľ uvádza, že podal oznámenie o podozrení zo spáchania trestného činu podľa ust. § 299a Trestného zákona, ako aj podnet na Slovenskú stavebnú inšpekciu a to dňa 03.09.2010. Stavebný úrad sa nevysporiadal s tým, že podľa odvolateľa územný plán určuje územie na nehnuteľnosti určené na bývanie. Richard Kovalčík „pred výkonom dohľadu odstránil z parc. č. XXXX detské ihrisko aj terasu, preto sa tam v čase kontroly nenachádzali“. Nebolo vyhodnotené ani negatívne stanovisko MČ Krásna zo dňa 06.09.2010 č. 1367/2010. Ďalej, podľa odvolateľa sa stavebný úrad nevysporiadal „s námietkami Krajského stavebného úradu v Košiciach, ktorý zrušil už pôvodné rozhodnutie č. A/2010/13119.13/IV, A/2011/08310-08/IV o dodatočnom povolení stavby. Na M. ulici je už dostatočná komerčná vybavenosť, obchod i služby, preto prevádzka pizzerie nie je dôvodná ani potrebná“. V závere odvolania odvolateľ vyslovil domnienku, že odvolací orgán napadnuté rozhodnutie neakceptuje, preto žiada o jeho zrušenie a vrátenie na nové prejednanie a rozhodnutie. Krajský stavebný úrad v Košiciach, v odvolacom konaní preskúmal predložený spisový materiál, napadnuté rozhodnutie a dôvody odvolaní, pričom vychádzal aj z obsahu spisového materiálu tunajšieho úradu, súvisiaceho s rozhodnutím č. 2012/00378 zo dňa 11.04.2012, ktorým bolo podľa ust. § 59 ods. 2 správneho poriadku zrušené predchádzajúce rozhodnutie stavebného úradu vo veci. Na základe uvedeného bol zistený nasledovný skutkový a právny stav veci: Stavebný úrad postupoval správne, keď napadnutým rozhodnutím, po vykonanom konaní, dodatočne povolil už zrealizované stavebné práce (úpravy) a stanovil podmienky na dokončenie stavebných prác (úprav) na predmetnom rodinnom dome, pričom v konaní vychádzal aj z obsahu rozhodnutia tunajšieho úradu č. 2012/00378 zo dňa 11.04.2012. Stavebný úrad však pochybil v tom, že do dodatočného povolenia zahrnul aj odstavné plochy pre motorové vozidlá, ktorých povoľovanie nespadá pod vecnú príslušnosť všeobecného stavebného úradu (§ 117 ods. 1 stavebného zákona). Ide o dopravnú stavbu, na ktorej povolenie, resp. dodatočné povolenie je vecne príslušný špeciálny stavebný úrad (§ 120 stavebného zákona). Stavebný úrad, nariadil vo veci štátny stavebný dohľad na deň 28.05.2012 za účelom zistenia stavu rozostavanosti zmeny dokončenej stavby - rodinného domu stavebníka, ktorý navyše už užíval časť tejto stavby ako pizzeriu, pričom vychádzal aj z toho, že stavebný zákon nepozná inštitút dodatočného povolenia zmeny v užívaní stavby. Takto bolo dané zadosť názoru vyslovenému tunajším úradom v rozhodnutí č. 2012/00378 zo dňa 11.04.2012, kde bolo stavebnému úradu vytýkané aj to, že pri výkone štátneho stavebného dohľadu, ktorý bol vykonaný dňa 24.02.2012, nebolo spoľahlivo zistené, či je dôvodné vo veci konanie podľa ust. § 88 ods. 1 písm. b) v spojení s ust. § 88a stavebného zákona. Ako to vyplýva z protokolu z výkonu štátneho stavebného dohľadu zo dňa 28.05.2012, stavebný úrad jednoznačne zistil rozsah stavebných prác na rodinnom dome stavebníka, čím sa preukázala dôvodnosť konania podľa ust. § 8 ods. 1 písm. b) v spojení s ust. § 88 a stavebného zákona. Tak nadobudla opodstatnenosť aj žiadosť stavebníka o dodatočné povolenie stavebných úprav (prác), ktorú podal na stavebnom úrade dňa 03.11.2011. Dňa 04.06.2012 stavebný úrad oznámil začatie konania podľa ust. § 88 ods. 1 písm. b) v spojení s ust. § 88a stavebného zákona a nariadil ústne pojednávanie na deň 20.06.2012, pričom uvedené bolo riadne oznámené všetkým účastníkom konania a dotknutým orgánom, t.j. aj odvolateľom. Z ústneho pojednávania bolo spísaná zápisnica, z ktorej vyplýva, že boli podané námietky zo strany odvolateľov, o ktorých stavebný úrad v napadnutom rozhodnutí rozhodol tak, že ich vyhodnotil ako neopodstatnené, čo aj kvalifikovane odôvodnil v odôvodnení napadnutého rozhodnutia. Tunajší úrad k veci uvádza, že existencia polyfunkčnej stavby v danom území, ktorou sa stane existujúci rodinný dom dokončením stavebných úprav (prác), ktoré boli predmetom dodatočného povolenia, je v súlade s územným plánom zóny Krásna nad Hornádom, schváleným MZ v Košiciach, uznesením č. 545 z XIX. rokovania zo dňa 20.2.1997 tak, ako to uviedol stavebný úrad. Tunajší úrad v predchádzajúcich rozhodnutiach vo veci neuvádzal rozpor predmetnej polyfunkčnej stavby s platnou územnoplánovacou dokumentáciou (rozhodnutia č. 2011/00169 zo dňa 18.01.2011 a č. 2012/00378 zo dňa 11.04.2012). Skutočnosť, že nie je v rozpore s platnou územnoplánovacou dokumentáciou existencia komerčnej vybavenosti, obchodu a služieb v danom území, t.j. na M. ulici v MČ Košice - Krásna, predznamenáva aj možnosť existencie prevádzky stravovacích služieb, medzi ktoré patrí aj pizzeria. Nie je možné obmedzovať počet podobných prevádzok, resp. všeobecne prevádzok, ktorých umiestnenie v danom území umožňuje platná územnoplánovacia dokumentácia, bolo by to obmedzenie práva na podnikanie. MČ Košice - Krásna, pokiaľ v predmetnom konaní, alebo predchádzajúcich konaniach vo veci zaujala záporné stanovisko, nebolo to záväzné stanovisko podľa ust. § 140b stavebného zákona, v konečnom dôsledku, vzhľadom na dikciu ust. § 140a ods. 1 písm. b) je diskutabilné aj to, či MČ Krásna má postavenie dotknutého orgánu, keďže mestská časť je súčasťou Mesta Košice, ako takého a Mesto Košice je aj stavebným úradom, ktorý má 4 pracoviská, jedným z nich je aj pracovisko Košice - Juh, ktoré vydalo napadnuté rozhodnutie. V tomto prípade je dôležitá platná územnoplánovacia dokumentácia, stavebný úrad by nemohol predmetné stavebné úpravy dodatočne povoliť, keby ich výsledok - predmetná polyfunkčná stavba nebola v súlade s touto dokumentáciou. Z obsahu predloženého spisového materiálu vyplýva, že stavebný úrad nemal dôvod na to, aby nevyhovel žiadosti vlastníka stavby rodinného domu - stavebníka. Boli predložené doklady, na základe ktorých mohol stavebný úrad vo veci rozhodnúť. V konaní sa primerane postupovalo tak, ako to uvádza ust. § 88a ods. 7 stavebného zákona, t.j. podľa ust. § 58 až § 66 cit. zákona, čomu zodpovedá aj rozsah predložených dokladov. Tunajší úrad využil možnosť, ktorá mu je daná ako odvolaciemu orgánu a zmenil napadnuté rozhodnutie, podľa ust. § 59 ods. 2 správneho poriadku tak, ako je to uvedené vo výrokovej časti tohto rozhodnutia. Pochybenie stavebného úradu však nemalo vplyv na meritum veci. Je nutné uviesť aj to, že odvolací orgán postupuje aj podľa ust. § 60a stavebného zákona a musí prihliadať aj na hospodárnosť konania. V tomto prípade by nebolo hospodárne kvôli uvedenému pochybeniu stavebného úradu vec vracať na nové konanie a rozhodnutie. K obsahu odvolania O. W. A. K., tunajší úrad, okrem už uvedeného uvádza, že dôvody v ňom uvedené neboli také, pre ktoré by bolo potrebné napadnuté rozhodnutie zrušiť alebo zmeniť. Dodatočným povolením stavebných úprav nebude obmedzené užívanie susedných nehnuteľností na určený účel. Čo sa týka poukazovania na zhoršenie kvality bývania, odvolateľ v tomto konaní a ani predchádzajúcich konaniach vo veci nenavrhol žiadny dôkaz, ktorý by preukazoval jeho tvrdenie. Zníženie hodnoty nehnuteľnosti je možné dokázať, pretože je to absolútne subjektívny faktor a v neposlednom rade, právny poriadok SR vychádza zo zmluvnej voľnosti. K obsahu odvolania D. W. A. D.-I., okrem už uvedeného, tunajší úrad uvádza, že aj dôvody v ňom uvedené viedli k zmene napadnutého rozhodnutia (poukázanie na dopravnú stavbu). Ďalej je potrebné uviesť, že predchádzajúce konania vo veci boli právoplatne ukončené rozhodnutiami tunajšieho úradu č. 2011/00169 zo dňa 18.1.2011 a č. 2012/00378 zo dňa 11.4.2012. Preto nie je možné trvať na vykonateľnosti predchádzajúceho rozhodnutia stavebného úradu, ktorým bolo nariadené odstránenie stavebných prác - toto rozhodnutie bolo 2011/00169 zo dňa 18.1.2011 a vec bola vrátená na nové prejednanie a rozhodnutie. Ďalšie rozhodnutie stavebného úradu vo veci bolo zrušené rozhodnutím č. 2012/00378 zo dňa 11.4.2012, nie však preto, žeby nebolo možné predmetné stavebné úpravy dodatočne povoliť. Stavebný zákon nepozná inštitút dodatočného povolenia zmeny užívania stavby ako takej, čo vyplýva z dikcie ust. § 85 stavebného zákona, preto nemohol byť predmetom konania len tento fakt. Čo sa týka prevádzkovania samotnej prevádzky pizzerie ako takej, je vecou orgánu samosprávy, aby riešil napr. rozsah otváracích hodín. Samotná prevádzka pizzerie, ako taká nespôsobuje hluk. Hluk vzniká spôsobom jej prevádzkovania, tieto otázky riešia príslušné orgány - napr. orgány hygieny. Pokiaľ vlastník stavby, ktorú zmenil stavebnými prácami (úpravami) bez príslušného povolenia stavebného úradu, splní podmienky stavebného úradu, splní podmienky stavebného zákona na dodatočné povolenie týchto prác, stavebný úrad tieto dodatočne povolí, čo sa stalo aj v tomto prípade.“ II. 1. V žalobe z 27.9.2012 žalobcovia uviedli nasledovné žalobné námietky: „Predovšetkým žalovaný dospel podľa žalobcov k rozhodnutiu na základe nedostatočne zisteného skutkového stavu i nesprávneho právneho posúdenia veci pri potvrdení rozhodnutia, ktorým bola dodatočne povolená stavba stavebníka X. D.. X. D. v predmetnom správnom konaní na základe vykonaného dokazovania skutočne neuniesol dôkazné bremeno, ktoré malo spočívať v preukázaní oprávnenosti dodatočného povolenia stavby podľa zákona č. 50/1976 Zb. Navyše správny orgán sa nedostatočne vysporiadal s § 33 zákona, pretože vôbec nevyhodnotil podklady ku stavebnému konaniu predkladané X. D., ani ich správnosť či úplnosť vrátane nesúhlasu vlastníkov dotknutých susedných nehnuteľností s dodatočným povolením stavby. Polyfunkčný objekt - pizzeria X.. D. spôsobuje vážnu ujmu na právach a oprávnených záujmoch vlastníkov susedných pozemkov, vrátane nadmerného hluku a neprimeraného obťažovania v nočných hodinách, pričom stavebník ju dokonca bez právoplatného rozhodnutia o dodatočnom povolení stavby už niekoľko rokov prevádzkuje. X. D. nielen v rozpore s námietkami vlastníkov susedných parciel ale aj v rozpore so záväzným stanoviskom Mestskej časti Košice - Krásna z 12.7.2010 sp.zn. 522-2/2010 aj v súčasnosti prestavuje bez kolaudačného rozhodnutia i rozhodnutia o zmene účelu využitia nehnuteľnosti - rodinného domu na M. XX v Košiciach nie na bývanie, ale na podnikanie - činnosť Pizzerie I.. Rovnako nebolo vydané stavebné povolenie na výstavbu parkovacích plôch pred prevádzkou pizzerie. Uvedené skutočnosti potvrdilo aj Mesto Košice - pracovisko Juh ako stavebný úrad dňa 30.4.2010 pri výkone štátneho stavebného dohľadu, kde bolo zistené užívanie stavby v rozpore so schváleným kolaudačným rozhodnutím. Mesto Košice dokonca dňa 9.11.2010 pod sp.zn. A/2010/12110-03/IV nariadilo X.. D. odstránenie stavby, čo však menovaný vôbec nerešpektuje a správny orgán tieto skutočnosti vôbec nevyhodnotil. Je pritom zjavné, že X.. D. bez stavebného povolenia resp. v rozpore s ním stavia stavbu event. jej časť, pričom nejde o jednoduchú stavbu alebo drobnú stavbu podľa stavebných predpisov. Z týchto dôvodov bolo žalobcami podané oznámenie o podozrení z naplnenia znakov skutkovej podstaty trestného činu neoprávneného uskutočňovania stavby podľa § 299a Trestného zákona č. 300/2005 Z.z. Okrem toho podal odvolateľ 3.9.2010 podnet na Slovenskú stavebnú inšpekciu, Hroncova 13, 040 01 Košice, kde sa konanie vedie pod sp.zn. 227/2010-SSI 65/1. Správny orgán sa nevysporiadal s námietkami odvolateľa ani neakceptoval, že v danom prípade sa jedná o územný plán s určením využitia budov na zástavbu rodinných domov, teda nehnuteľností určených na trvalé bývanie. X.. D. pred výkonom dohľadu odstránil z parcely č. XXXX detské ihrisko aj terasu, preto sa tam v čase kontroly nenachádzali. Rovnako nebolo vyhodnotené negatívne stanovisko Mestskej časti Krásna k dodatočnému povoleniu stavby zo 6.9.2010 sp.zn. 1367/2010. Stavebný úrad sa vôbec nevysporiadal s námietkami Krajského stavebného úradu v Košiciach, ktorý zrušil už jeho pôvodné rozhodnutie sp.zn. A/2010/13119-13/IV, A/2011/08310-08/IV o dodatočnom povolení stavby na M. ulici je už dostatočná komerčná vybavenosť, obchod i služby, preto prevádzka pizzerie nie je dôvodná ani potrebná.“ Žalobcovia navrhli zrušiť rozhodnutie žalovaného a vec mu vrátiť na ďalšie konanie. Zároveň si uplatnili právo na náhradu trov konania. 2. Právny predchodca žalovaného Krajský stavebný úrad v Košiciach v písomnom vyjadrení zo 14.11.2012 k obsahu žaloby uviedol: „Krajskému stavebnému úradu v Košiciach bolo dňa 04.10.2012 doručené dožiadanie Vášho súdu vo veci 6S/274/2012 zo dňa 02.10.2012 a rovnopis žaloby s tým, aby v lehote do 30 dní bol predložený originál úplného administratívneho spisu vzťahujúceho sa na rozhodnutie tunajšieho úradu č. 2012/00781 zo dňa 21.09.2012, vrátane úplného administratívneho spisu správneho orgánu prvého stupňa, spolu s vyjadrením k predmetnej žalobe, v dvoch vyhotoveniach. Tunajší úrad listom č. 2012/00781OZ zo dňa 04.10.2012, doručeným Vášmu súdu dňa 09.10.2012 Vám oznámil, že rozhodnutie ešte nenadobudlo právoplatnosť, aj s uvedením stavu veci, týkajúceho sa doručovania predmetného rozhodnutia jednému z účastníkov konania - splnomocnenému zástupcovi stavebníka. Súčasne Vám tunajší úrad oznámil, že po nadobudnutí právoplatnosti predmetného rozhodnutia Vám budú doručené tak originály žiadaných administratívnych spisov, ako aj vyjadrenie k predmetnej žalobe. Tunajší úrad medzitým učinil, ako vyplýva z obsahu príslušného spisového materiálu, úkony týkajúce sa doručenia predmetného rozhodnutia splnomocnenému zástupcovi stavebníka (vlastníka) dodatočne povoľovanej stavby. Splnomocnený zástupca stavebníka sa dostavil dňa 05.11.2012 na tunajší úrad a osobne prevzal uvedené rozhodnutie, táto skutočnosť je vyznačená v predmetnom rozhodnutí. Tunajší úrad doručil v tomto období rozhodnutie aj stavebníkovi. Rozhodnutie tunajšieho úradu č. 2012/00781 zo dňa 21.09.2012 nadobudlo právoplatnosť dňa 05.11.2012. Vzhľadom na uvedené tunajší úrad k veci uvádza, že predmetná žaloba, podaná dňa 28.09.2012 bola podaná „predčasne“ pred nadobudnutím právoplatnosti žalobou napadnutého rozhodnutia a preto máme za to, že bola podaná v rozpore s ust. § 247 ods. 2 O.s.p. Tunajší úrad Vám v prílohe zasiela originály príslušných spisových materiálov tak prvostupňového správneho orgánu - stavebného úradu - Mesta Košice, pracoviska Košice - Juh, ktorým boli dodatočne povolené stavebné práce na stavbe „Polyfunkčný objekt - pizzeria s bývaním, rekonštrukcia, nadstavba v k.ú. D. ako aj týkajúci sa rozhodnutia tunajšieho úradu č. 2012/00781 zo dňa 21.09.2012, ktorým bolo prvostupňové rozhodnutie o odvolacom konaní čiastočne zmenené a v ostatnej časti potvrdené. Po preštudovaní obsahu žaloby Vám tunajší úrad dáva nasledovné vyjadrenie: V obsahu žaloby sú uvedené identické dôvody, ako v odvolaní proti prvostupňovému rozhodnutiu. Tunajší úrad má za to, že v odôvodnení rozhodnutia č. 2012/00781 zo dňa 21.09.2012, ktoré bolo vydané v odvolacom konaní sa kvalifikovane a vyčerpávajúcim spôsobom vysporiadal s dôvodmi odvolania žalobcu a vo veci rozhodol v súlade so zákonom. K veci uvádzame, že predmetná stavba nie je v rozpore s platnou územnoplánovacou dokumentáciou. Mestská časť Košice - Krásna nemá právny titul na to, aby mohla v konaní zaujať záväzné alebo iné stanovisko, preto žalobcom uvádzané negatívne stanovisko zo dňa 06.09.2010 nebolo potrebné, ako také vyhodnocovať. Týmto sa tunajší úrad zaoberal na str. 3 - posledný odsek s pokračovaním v 1. Odseku na str. 4 žalobou napadnutého rozhodnutia. Tunajší úrad v obsahu rozhodnutia opísal aj skutočnosti, týkajúceho sa predchádzajúcich konaní vo veci. Tunajšiemu úradu nie je známe, že by v prípade predmetnej stavby existovalo právoplatné rozhodnutie, ktorým by bolo nariadené jej odstránenie. Stavebný zákon nepozná inštitút dodatočného povolenia zmeny v užívaní stavby alebo jej častí. To, že stavebník užíva časť stavby rodinného domu ako pizzeriu už nejaký čas bez toho, aby mal na to povolenie stavebného úradu, vydané podľa ust. § 85 stavebného zákona, nemá priamy vplyv na konanie podľa ust. § 88 ods. 1 písm. b) v spojení s ust. § 88a stavebného zákona, ako také. V tomto konaní sa však vychádzalo aj z toho, že vlastník stavby - stavebník, ktorý vykonal stavebné práce na rodinnom dome bez povolenia stavebného úradu mieni stavbu v budúcnosti užívať tak na bývanie, ako aj na podnikanie. Je potrebné k veci uviesť aj to, že žalobca v konaní nepredložil relevantné dôkazy o svojich tvrdeniach týkajúcich sa toho, že dodatočným povolením predmetných stavebných prác na stavbe budú dotknuté jeho subjektívne práva nad mieru, ktorú pripúšťa zákon. Je potrebné si uvedomiť, že v prípade, ak sú splnené zákonné podmienky na dodatočné povolenie stavby, stavebný úrad nemôže nariadiť jej odstránenie, čo vyplýva z dikcie ust. § 88 ods. 1 písm. b) stavebného zákona. Tunajší úrad navrhuje, aby Krajský súd v Košiciach po prejednaní veci žalobcu zamietol, resp. aby žalobu odmietol z dôvodu, že bola podaná v rozpore s ust. § 247 ods. 2 O.s.p.“ III. Súd v konaní podľa druhej hlavy, piatej časti O. s. p. (§ 247 a nasl. O.s.p.) preskúmal žalobou napadnuté rozhodnutie v právnych medziach žaloby (§ 249 ods. 2 O. s. p.), oboznámil sa s obsahom administratívneho spisu správnych orgánov oboch stupňov a dospel k záveru, že rozhodnutie Krajského stavebného úradu v Košiciach č. 2012/00781 z 21.9.2012, ako aj prvostupňové rozhodnutie Mesta Košice, pracovisko Košice - JUH zo 16.7.2012 je potrebné zrušiť z právnych dôvodov uvedených v ustanoveniach § 250j ods. 2 písm. a), c), d) O.s.p., a to z nasledovných dôvodov: Súd vzhliadol dôvodnou námietku žalobcov, podľa obsahu ktorej sa správne orgány oboch stupňov v rámci rozhodovania o dodatočnom povolení stavby právnym postupom podľa § 88 ods. 1 písm. b), § 88a zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov (ďalej len „stavebný zákon“) nesprávne a nedostatočne vysporiadali s negatívnym stanoviskom Mestskej časti Košice - Krásna k dodatočnému povoleniu stavby. Ako to vyplýva z obsahu odôvodnenia preskúmavaného rozhodnutia z 21.9.2012, Krajský stavebný úrad konštatoval, že existencia polyfunkčnej stavby v danom území je v súlade s územným plánom zóny Krásna nad Hornádom, teda s platnou územnoplánovacou dokumentáciou. Vo vzťahu k právnej povahe negatívneho stanoviska Mestskej časti Košice - Krásna, krajský stavebný úrad v rozhodnutí z 21.9.2012 argumentoval nasledovne: „MČ Košice - Krásna, pokiaľ v predmetnom konaní, alebo predchádzajúcich konaniach vo veci zaujala záporné stanovisko, nebolo to záväzné stanovisko podľa ust. § 140b stavebného zákona, v konečnom dôsledku, vzhľadom na dikciu ust. § 140a ods. 1 písm. b) je diskutabilné aj to, či MČ Krásna má postavenie dotknutého orgánu, keďže mestská časť je súčasťou Mesta Košice, ako takého a Mesto Košice je aj stavebným úradom, ktorý má 4 pracoviská, jedným z nich je aj pracovisko Košice - Juh, ktoré vydalo napadnuté rozhodnutie. V tomto prípade je dôležitá platná územnoplánovacia dokumentácia, stavebný úrad by nemohol predmetné stavebné úpravy dodatočne povoliť, keby ich výsledok - predmetná polyfunkčná stavba nebola v súlade s touto dokumentáciou.“ S daným právnym hodnotením povahy, právneho významu a následkov negatívneho stanoviska Mestskej časti Košice - Krásna k žiadosti o dodatočné povolenie predmetnej stavby na ulici M. Č.. XX v Košiciach sa súd po oboznámení sa s obsahom administratívneho spisu a vychádzajúcich z platného právneho stavu veci nemohol právne stotožniť. V preskúmavanej právnej veci ide o legalizáciu stavebných úprav na rodinnom dome v obytnej časti mesta Košice súvisiacich s prevádzkou reštauračného zariadenia - pizzerie, pričom z obsahu administratívneho spisu jednoznačne vyplýva, že stavebné úpravy na rodinnom dome boli vykonané bez platného stavebného povolenia. Zákonodarca v ustanoveniach § 88 a nasl. stavebného zákona upravuje podmienky dodatočného povolenia stavby, ktorými dáva možnosť stavebníkom dodatočne legalizovať stavby postavené alebo začaté stavať bez vydaného stavebného povolenia. Predpokladom začatia stavebného konania podľa § 88a stavebného zákona je zistenie stavebným úradom, že stavba bola postavená bez stavebného povolenia, alebo v rozpore s ním, pričom stavebný úrad začne z vlastného konania a vyzve vlastníka stavby, aby v určenej lehote predložil doklady o tom, že dodatočné povolenie nie je v rozpore s verejnými záujmami chránenými týmto zákonom, najmä s cieľmi a zámermi územného plánovania a osobitnými predpismi. Na konanie o dodatočnom povolení stavby sa primerane vzťahujú ustanovenia § 58 až § 66 stavebného zákona, upravujúce stavebné konanie o vydaní stavebného povolenia. Zákonodarca v právnej norme ustanovenej v § 88a upravuje jednak postup vlastníka nepovolenej stavby a jeho povinnosti a jednak postup stavebného úradu pri nepovolených stavbách. Z odsekov 1. a 2. vyplýva, že dôkazné bremeno preukázať, že ďalšia existencia nepovolenej stavby alebo stavby uskutočnenej v rozpore so stavebným povolením nie je v rozpore s verejnými záujmami, spočíva na vlastníkovi stavby, keďže sa dopustil porušenia zákona. Verejným záujmom sa v tejto súvislosti rozumejú záujmy chránené osobitnými zákonmi, všeobecne záväznými vyhláškami, nariadeniami, záväznými časťami slovenských technických noriem a podobne (rozsudok Najvyššieho súdu SR č.k. 6Sžp/21/2011 z 30.5.2012). Predmetná argumentácia úzko súvisí s obsahom stanoviska Najvyššieho súdu Slovenskej republiky vydaného v zbierke stanovísk NS SR a rozhodnutí súdov SR č. 5/2012 pod č. 101 (rozsudok NS SR č.k. 8Sžo/125/2010 z 28.4.2011), ktorého právna veta znie: „Účelom konania o dodatočnom povolení stavby je následné zhojenie závažnej chyby, ktorou je prvotné vedomé ignorovanie zákona zo strany stavebníka pod podmienkou preukázania skutočností, že ďalšia existencia nepovolenej stavby nie je v rozpore s verejnými záujmami, pričom dôkazné bremeno je na vlastníkovi stavby, keďže sa dopustil porušenia zákona.“ Dané východiskové právne kritéria pre dodatočné povolenie stavby vyplývajúce z judikatúry Najvyššieho súdu Slovenskej republiky a platného právneho stavu, sú podľa názoru súdu dôležitými aj z toho právneho aspektu, že verejný záujem je podľa názoru súdu vyjadrený aj v rozhodnutiach samosprávnych orgánov, či už ide o právne akty všeobecnej povahy, akými sú všeobecne záväzné nariadenia obcí (mestských častí), ale tiež aj záväzné stanoviská týchto orgánov samosprávy vydané na podklade územnoplánovacej dokumentácie v súlade s dotknutými ustanoveniami stavebného zákona. Povinnosť stavebného úradu a správneho orgánu druhého stupňa v konaní o dodatočnom povolení stavby, ako orgánov reprezentujúcich prenesený výkon štátnej správy zabezpečiť dôsledné dodržanie verejného záujmu, je podľa názoru súdu dominantnou, neodškriepiteľnou a v konkrétnej činnosti správnych orgánov v rámci administratívneho konania sa má prejaviť v dôslednom dodržiavaní procesnoprávnych pravidiel pri dodatočnom povoľovaní stavby a v hmotnoprávnej rovine v dôslednom a vyčerpávajúcom vyporiadaní sa so všetkými vznesenými námietkami v konaní. Osobitnú právnu procedúru pritom predstavuje činnosť stavebného úradu súvisiaca so záväznými stanoviskami dotknutých orgánov (§ 140a, § 140b stavebného zákona). Krajský stavebný úrad v odôvodnení preskúmavaného rozhodnutia v podstate tvrdil, že Mestská časť Košice - Krásna v preskúmavanej právnej veci nie je dotknutým orgánov v zmysle hore uvedených ustanovení stavebného zákona. Podľa § 140a ods. 1 písm. b) stavebného zákona dotknutým orgánom podľa tohto zákona je obec, ak nie je stavebným úradom podľa tohto zákona a konanie sa týka pozemku alebo stavby na jej území, okrem stavieb uvedených v § 117b. Na území hlavného mesta Slovenskej republiky Bratislavy a mesta Košice sú dotknutými orgánmi mestské časti, ak podľa Štatútu hlavného mesta Slovenskej republiky Bratislavy vykonáva kompetencie stavebného úradu hlavné mesto Slovenskej republiky Bratislava alebo Štatútu mesta Košice kompetencie stavebného úradu vykonáva mesto Košice. Ak kompetencie stavebného úradu vykonáva mestská časť, dotknutým orgánom je hlavné mesto Slovenskej republiky alebo mesto Košice (§ 140a ods. 2 stavebného zákona). Podľa § 140a ods. 3 uvedeného zákona dotknuté orgány v konaniach podľa tohto zákona chránia záujmy uvedené v § 126 ods. 1 v rámci svojej pôsobnosti najmä tým, že majú právo nazerať do spisov, podávať záväzné stanoviská podľa § 140b, zúčastňovať sa na ústnom pojednávaní a miestnej ohliadke a vykonávať so stavebným úradom spoločné úkony podľa tohto zákona. Podľa § 140b ods. 1 stavebného zákona záväzné stanovisko je na účely konaní podľa tohto zákona stanovisko, vyjadrenie, súhlas alebo iný správny úkon dotknutého orgánu, uplatňujúceho záujmy chránené osobitnými zákonmi, ktorý je ako záväzné stanovisko upravený v osobitnom predpise. Obsah záväzného stanoviska je pre správny orgán v konaní podľa tohto zákona záväzný a bez zosúladenia záväzného stanoviska s inými záväznými stanoviskami nemôže rozhodnúť vo veci. Dotknutý orgán je oprávnený uplatňovať požiadavky v rozsahu svojej pôsobnosti, ustanovenej osobitným predpisom. Vo svojom záväznom stanovisku je povinný vždy uviesť ustanovenie osobitného predpisu, na základe ktorého uplatňuje svoju pôsobnosť, a ďalej, či týmto záväzným stanoviskom zároveň nahrádza stanovisko pre konanie nasledujúce podľa tohto zákona (§ 140b ods. 2 stavebného zákona). Podľa § 140b ods. 5 stavebného zákona pri riešení sporov medzi dotknutými orgánmi vyplývajúcich zo záväzných stanovísk sa postupuje podľa § 136. Ak námietky účastníkov konania smerujú proti obsahu záväzného stanoviska, stavebný úrad konanie preruší a vyžiada si od dotknutého orgánu stanovisko k námietkam. Ak dotknutý orgán stanovisko nezmení, stavebný úrad si vyžiada potvrdenie alebo zmenu záväzného stanoviska od orgánu, ktorý je nadriadeným orgánom dotknutého orgánu. Počas prerušenia konania neplynú lehoty na rozhodnutie vo veci stavebným úradom. Podľa § 2 ods. 2 zákona č. 401/1990 Zb. o meste Košice v znení neskorších predpisov mestské časti sú právnické osoby, ktoré za podmienok ustanovených zákonom a štatútom mesta (ďalej len „štatút“) hospodária so zvereným a vlastným majetkom a so zverenými a vlastnými finančnými príjmami. Mestské časti vykonávajú samosprávy v rozsahu zverenom týmto zákonom a štatútom; vo zverenom rozsahu majú mestské časti postavenie obce. Mestské časti vykonávajú prenesený výkon štátnej správy v rozsahu vymedzenom zákonom; v tomto rozsahu majú mestské časti postavenie obce. Pokiaľ teda ide o postavenie mestských častí mesta Košice ako právnických osôb a samosprávnych orgánov v konaniach podľa stavebného zákona z hore uvedených zákonných ustanovení vyplývajú podmienky podávania záväzných stanovísk mestských častí mesta Košice k dotknutým právnym otázkam vyplývajúcim zo všeobecne záväzných nariadení mestských častí. V súlade s hore citovanými zákonnými ustanoveniami je aj súdu známe verejne publikované (na internetovej stránke Ministerstva výstavby a regionálneho rozvoja SR) Metodické usmernenie Ministerstva výstavby a regionálneho rozvoja SR, odboru štátnej stavebnej správy a územného plánovania k vydávaniu záväzných stanovísk obcí ako dotknutých orgánov v správnych konaniach podľa stavebného zákona, s obsahom ktorého sa súd stotožnil a ktoré znie nasledovne: „Podľa § 117 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov je obec stavebným úradom. Zabezpečovanie funkcie stavebného úradu vykonáva obec v rámci preneseného výkonu štátnej správy na základe § 5 písm. a) bodu 1, zákona č. 608/2003 Z.z. o štátnej správe pre územné plánovanie, stavebný poriadok a bývanie a o zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov. Právomoc stavebného úradu nadobúda obec v zmysle uvedených právnych predpisov v celom rozsahu a v správnom konaní vedenom podľa príslušných ustanovení stavebného zákona je kompetentná vecne rozhodnúť. Pričom správnym orgánom oprávneným konať o právach, právom chránených záujmoch alebo povinnostiach právnických osôb a fyzických osôb je starosta obce. Preto tiež nie je opodstatnené, aby pre účely správnych konaní podľa stavebného zákona obec v zastúpení starostu vydávala záväzné stanoviská i investičnej výstavbe podľa ust. § 4 ods. 3 písm. d) zákona č. 369/1990 Zb. o obecnom zriadení v znení neskorších predpisov, podľa ktorého obec pri výkone samosprávy usmerňuje ekonomickú činnosť v obci, a ak tak ustanovuje osobitný predpis, vydáva súhlas, záväzné stanovisko, stanovisko alebo vyjadrenie k podnikateľskej a inej činnosti právnických osôb a fyzických osôb a k umiestneniu prevádzky na území obce, vydáva záväzné stanoviská k investičnej činnosti v obci. Citované ustanovenie nezakladá obci, ktorá je súčasne stavebným úradom, právo vydávať v zastúpení starostu záväzné stanoviská k investičnej činnosti stavebného úradu obec nie je v pozícii samosprávy, ale túto činnosť vykonáva ako prenesený výkon štátnej správy. Jedna sa o dve samostatné nezávislé pôsobnosti obce. Vydávaním záväzných stanovísk v právomoci starostu pre účely uvedených správnych konaní, v ktorých je starosta zároveň správnym orgánom, by sa bezdôvodne a bez opory v zákonnej úprave zvyšovala ich administratívna náročnosť vo vzťahu k fyzickým a právnickým osobám, ktoré sú navrhovateľmi, resp. žiadateľmi. Podľa ustanovenia § 140a ods. 1 písm. b) stavebného zákona obec na účely správnych konaní plní tiež funkciu dotknutého orgánu oprávneného vydávať záväzné stanoviská podľa stavebného zákona, a to za podmienky, že obec nie je stavebným úradom podľa tohto zákona a konanie sa týka stavby alebo pozemku na jej území. Pričom v zmysle § 140a ods. 2 na území hlavného mesta Slovenskej republiky Bratislava a mesta Košice sú dotknutými orgánmi mestské časti, ak podľa Štatútu hlavného mesta Slovenskej republiky Bratislavy vykonáva kompetencie stavebného úradu hlavné mesto Slovenskej republiky Bratislava alebo Štatútu mesta Košice kompetencie stavebného úradu vykonáva mesto Košice. Ak kompetencie stavebného úradu vykonáva mestská časť, dotknutým orgánom je hlavné mesto Slovenskej republiky Bratislava alebo mesto Košice. Obec je tiež dotknutým orgánom v konaniach, na ktoré je príslušným špeciálny stavebný úrad (napr. povoľovanie líniových stavieb a pod.). Podľa ustanovenia § 140b ods. 2 stavebného zákona dotknutý orgán je oprávnený uplatňovať požiadavky v rozsahu svojej pôsobnosti ustanovenej osobitným predpisom. Vo svojom stanovisku je povinný vždy uviesť ustanovenie osobitného predpisu, na základe ktorého uplatňuje svoju pôsobnosť. Z uvedeného vyplýva, že obce v postavení dotknutého orgánu v správnych konaniach podľa stavebného zákona sú povinné v záväznom stanovisku kategoricky apelovať na všeobecne záväzný právny predpis, na základe ktorého uplatňujú svoje požiadavky. V prípade, ak sa záväzné stanovisko opiera o územnoplánovaciu dokumentáciu, ako lokálny zákon, je nevyhnutné, aby vychádzalo zo záväznej časti príslušnej územnoplánovacej dokumentácie. To znamená, že ak obsah stanoviska vychádza z územného plánu obce príp. zóny, musí mať zákonnú oporu vo VZN obce, ktorým je vyhlásená záväzná časť územného plánu obce príp. zóny v jeho záväzných regulatívoch (§ 13 stavebného zákona). Ostatné časti územného plánu majú len smerný charakter a môžu adekvátne k tomu slúžiť iba ako odporúčanie na účely správnych konaní podľa stavebného zákona. Vo väzbe na vyššie uvedené skutočnosti je odôvodnené metodicky usmerniť vydávanie záväzných stanovísk obcami ako dotknutými orgánmi na predchádzanie rozporov o ich záväznosti a následnej viazanosti stavebným úradom a v dôsledku použitých argumentov v týchto stanoviskách, ktoré odôvodňujú zamietnutie návrhov na vydávanie príslušných rozhodnutí podľa stavebného zákona. Z toho vyplýva, že obec ako dotknutý orgán môže vo svojom záväznom stanovisku zohľadniť iba také požiadavky a záujmy, ktoré majú oporu vo všeobecnom záväznom predpise ako aj v územnoplánovacej dokumentácii, ktorej záväzná časť sa vyhlasuje všeobecne záväzným právnym predpisom. To znamená, že rôzne pripravované koncepcie a vízie nemožno považovať ako právne relevantný podklad na vydanie nesúhlasného záväzného stanoviska obce. To isté platí pre nesúhlasné záväzné stanovisko obce apelujúce na absenciu územného plánu zóny, ktoré nemožno považovať za právne relevantné. A to vzhľadom na to, že ustanovenie § 11 ods. 6 stavebného zákona, v zmysle ktorého územný plán obce ustanovuje v jeho záväznej časti, pre ktoré časti je potrebné obstarať a schváliť územný plán zóny, nemožno považovať za obligatórnu povinnosť stavebníka, ale za možnosť obce ako orgánu územného plánovania zabezpečiť takúto územnoplánovaciu dokumentáciu (§ 12 ods. 1 stavebného zákona). V prípade potreby obce zamedziť neregulovanej výstavbe, prichádza do úvahy možnosť vyhlásenia stavebnej uzávery podľa § 39d stavebného zákona, podľa ktorého rozhodnutím o stavebnej uzávere sa dočasne zakazuje alebo obmedzuje nová stavebná činnosť, najmä z dôvodov obstarávania územného plánu obce alebo zóny. Stavebnou uzáverou sa zamedzuje stavebná činnosť, ktorá by bránila plánovanému budúcemu využitiu územia. Zo zákazu sa môže udeliť výnimka postupom podľa § 41 stavebného zákona, a to len v odôvodnených prípadoch a po dohode s dotknutými orgánmi. Z dôvodu ochrany vlastníckych práv možno platnosť stavebnej uzávery zo zákona určiť maximálne na obdobie 5 rokov.“ Súd k právnej otázke postavenia obcí a mestských častí ako dotknutých orgánov, tak ako to vyplýva z hore uvedenej argumentácie dáva zároveň do pozornosti účastníkov konania aj uznesenie Najvyššieho súdu SR č.k. 2Sžo/228/2009 z 19.1.2010, z obsahu ktorého jednoznačne vyplýva, že dotknutým orgánom v zmysle § 140a ods. 1 stavebného zákona je okrem iného aj obec, ak nie je stavebným úradom podľa tohto zákona, čo je nesporné v preskúmavanej právnej veci (a konanie sa týka pozemku alebo stavby na jej území, okrem stavby diaľnice a cesty pre motorové vozidlá). Najvyšší súd Slovenskej republiky v uvedenom uznesení ďalej okrem iného konštatoval: „Postavenie dotknutých orgánov a právna povaha záväzných stanovísk boli kodifikované novelou č. 479/2005 Z. z. (účinnou od 1. novembra 2005). Z dôvodovej správy k citovanej novele vyplýva, že novo navrhnuté ustanovenia formulované v § 140a a § 140b boli jadrom novelizácie stavebného zákona. Vymedzením súčinnosti dotknutých orgánov a ich špecifikovaním, ako aj vymedzením právnej povahy záväzných stanovísk dotknutých orgánov sa sledovalo výrazné spresnenie a zrýchlenie konaní podľa stavebného zákona. Základ tohto riešenia bol prevzatý z nového českého správneho poriadku (zákona č. 500/2004 Sb.), ktorý nadobudol účinnosť 1. januára 2006. Špecifikovanie a zjednotenie postavenia zabezpečuje procesnú rovnosť dotknutých orgánov v konaniach podľa stavebného zákona. Deklarovalo sa, že prípadné rozpory medzi záväznými stanoviskami, uplatnenými priamo v konaní, budú riešené podľa platnej právnej úpravy ustanovenej v § 136 stavebného zákona. Doplnenie procesných pravidiel uplatňovania záväzných stanovísk dotknutých orgánov a nakladania s nimi v konaniach vedených stavebným úradom, sleduje transparentnosť a urýchlenie správnych konaní smerujúcich k povoľovaniu stavieb. Záväznosť podmienok a požiadaviek uplatnených v záväzných stanoviskách sa zachováva s tým, že námietky proti ich obsahu uplatnené v správnom konaní, ktoré vedie stavebný úrad, možno riešiť v tomto konaní, pričom nové ustanovenia presne určujú spôsob riešenia, bez zásahu do vecných kompetencií dotknutých orgánov.“ Súd ďalej považuje za dôležité uviesť, že sa síce stotožnil s právnym názorom prezentovaným právnym predchodcom žalovaného, podľa obsahu ktorého stavebný zákon nepozná inštitút dodatočného povolenia zmeny v užívaní stavby, alebo jej časti. Kým zmena účely užívania stavby je upravená v § 85 ods. 1, 2 stavebného zákona (k tomu napr. rozsudok NS SR č.k. 1 Sžo 102/2007 z 11.3.2008), právna procedúra dodatočného povolania stavby, ako právna alternatíva odstránenia stavby podľa § 88 stavebného zákona je daná ustanoveniami § 88a a nasl. stavebného zákona. Dané konštatovanie však Krajský stavebný úrad v Košiciach uvádzal v priebehu konania, aj vo svojich predchádzajúcich rozhodnutiach, bez toho, aby bližšie zdôvodnil aké konkrétne právne dôsledky z daného právneho záveru vyvodzuje. Súd túto skutočnosť uvádza z toho dôvodu, že z administratívneho spisu jednoznačne vyplýva, že právny postup stavebného úradu podľa § 88a stavebného zákona je síce účastníkom konania (stavebníkom) zvolený právny rámec konania, podľa ktorého majú správne orgány postupovať, avšak nemožno opomenúť neodškriepiteľnú skutočnosť vyplývajúcu z obsahu administratívneho spisu, že dôvodom pre vyvolanie predmetného administratívneho konania bolo zriadenie prevádzky reštauračného zariadenia v rodinnom dome s vykonaním stavebných úprav bez povolenia stavebného úradu. Podľa názoru súdu aj v ďalšom konaní bude úlohou správnych orgánov oboch stupňov popri dôslednom vysporiadaní sa s negatívnym stanoviskom Mestskej časti Košice - Krásna neopomenúť v rozhodovacom procese, sledujúc dôsledne verejný záujem hlavné kritérium pre dodatočné povolenie stavby aj obsahovo nosnú otázku pre dané konanie, ktorou je faktická zmena účelu využitia predmetnej stavby na ulici M. Č.. XX v Košiciach. V danej právnej súvislosti súd poukazuje aj na obsah stanoviska Najvyššieho súdu SR uverejnené vo zbierke stanovísk NS a súdov SR č. 5/2014 pod č. 72 (rozsudok NS SR 6Sžp/37/2012 z 19.6.2013, právna veta ktorého znie: „posúdenie účelu využitia stavby pre verejné stravovanie malého rozsahu je rozhodujúcou skutočnosťou prípustnosti zmeny užívania stavby podľa územného plánu a je súčasne rozhodujúcou skutočnosťou, či a akým spôsobom zmena účelu užívania rodinného domu je spôsobilá ohroziť zdravie (aj psychické) vlastníkov susednej stavby užívanej nimi ako rodinný dom. Vychádzajúc z hore uvedených právnych dôvodov súd právne uzatvára, že rozhodnutia správnych orgánov oboch stupňov napadnuté žalobou neobsahujú správne právne hodnotenie záväzného stanoviska Mestskej časti Košice - Krásna, ktoré by bolo v súlade s hore uvedenou právnou argumentáciou súdu, pričom zároveň logicky v rozhodnutiach správnych orgánov absentuje aj dostatočné vysporiadanie sa stavebného úradu a jemu nadriadeného orgánu s touto, pre dané konanie, dôležitou právnou otázkou, o ktorej je potrebné vykonať ďalšie dokazovanie v súdom naznačenom smere. Správne orgány sú viazané právnym názorom súdu (§ 250j ods. 7 O.s.p.) O trovách konania súd rozhodol v súlade s ust. § 250k ods. 1 O.s.p. tak, že žalobcom, ktorí mali v konaní úspech, priznal právo na náhradu trov konania, pozostávajúcich zo zaplateného súdneho poplatku v sume 66,- Eur a z trov právneho zastúpenia v zmysle vyhlášky Ministerstva spravodlivosti SR č. 655/2004 Z. z. o odmenách a náhradách advokátov za poskytovanie právnych služieb v platnom znení (ďalej len "vyhláška") v nasledovnom rozsahu: 1.) Prevzatie a príprava zastúpenia ............................................... 127,16 € + 7,63 €, 2.) Žaloba zo dňa 27.9.2012 ........................................................ 127,16 € + 7,63 €, 3.) Účasť na pojednávaní dňa 3.3.2014 ................................................ 33,50 € + 8,04 €, 4.) Účasť na pojednávaní dňa 24.4.2014 ..............................................134,- € + 8,04 €, t. j. spolu 453,16 Eur. Za účasť právneho zástupcu na pojednávaní dňa 13.3.2014 súd priznal žalobcom odmenu len vo výške jednej štvrtiny základnej sadzby tarifnej odmeny (134,- Eur) podľa ust. § 13a ods. 4 druhá veta vyhlášky, t. j. vo výške 33,50 Eur + režijný paušál 8,04 Eur, nakoľko pojednávanie bolo odročené bez prejednania veci. Právny zástupca žalobcov si vo vyčíslení trov konania zo dňa 15.4.2014 uplatnil aj nárok na trovy právneho zastúpenia za ďalší úkon právnej služby, ktorý špecifikoval ako vyjadrenie k stanovisku žalovaného zo dňa 3.3.2014 vo výške 134,- Eur + 8,04 Eur. Súd im však za tento úkon právnej služby odmenu nepriznal, pretože to nebol súdom vyžiadaný úkon a podľa názoru súdu nešlo o náhradu trov potrebných na účelné uplatňovanie práva. Účelnosť trov predstavuje nevyhnutnosť vynaloženia trov spojených s uplatňovaním ústavne zaručeného práva na právnu pomoc. Teda súd môže priznať len náhradu tých výdavkov, ktoré evidentne súvisia s uplatneným nárokom na súde a zároveň sú nevyhnutné na účelné uplatňovania práva. Súdom priznané trovy konania spolu predstavujú sumu 519,16 Eur (trovy právneho zastúpenia vo výške 453,16 Eur a zaplatený súdny poplatok vo výške 66,- Eur), ktorú je žalovaný povinný zaplatiť na účet právneho zástupcu žalobcov v lehote do 10 dní odo dňa právoplatnosti tohto rozsudku v súlade s ust. § 149 ods. 1 O.s.p. v spojení s ust. § 246c ods. 1 prvá veta O.s.p.. Súd v preskúmavanej právnej veci rozhodol v senáte jednohlasne (§ 3 ods. 9, posledná veta zákona č. 757/2004 Z. z. v znení zákona č. 33/2011 Z. z.). Poučenie: Proti tomuto rozsudku je prípustné odvolanie na Najvyšší súd Slovenskej republiky v Bratislave prostredníctvom Krajského súdu v Košiciach do 15 dní odo dňa doručenia rozsudku, pričom odvolanie musí byť písomné a v takom počte vyhotovení, aby jeden rovnopis zostal na súde a aby každý účastník dostal jeden rovnopis. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie možno odôvodniť len tým, že v konaní došlo k vadám uvedeným v § 221 ods. 1 O.s.p., konanie má inú vadu, ktorá mohla mať za následok nesprávne rozhodnutie vo veci a rozhodnutie súdu prvého stupňa vychádza z nesprávneho posúdenia veci.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2014:7012201145.4 (dáta aktuálne k 14. 11. 2026). Záväzné je znenie zverejnené súdom.




